**James Ussher**, **James Usher** ou, simplemente **Ussher** (latinizado como **Jacobus Usserius**), nado en Dublín o 4 de xaneiro de 1581 e finado na mesma cidade o 21 de marzo de 1656, foi arcebispo anglicano de Armagh e primado de Irlanda entre 1625 e 1656.

Teólogo prolífico, é especialmente famoso por publicar unha cronoloxía, en 1658, no libro *The Annals of the World* (Os anais do mundo), tradución ao inglés doutro que publicara en latín tres anos antes, onde se precisa, con exactitude asombrosa, a idade exacta da Terra, situando a Creación no ano 4004 antes de Cristo.

Formación
---------

Ussher naceu en Dublín, Irlanda, no seo dunha rica familia anglo-irlandesa. O seu avó materno, James Stanihurst, fora *speaker* (presidente) do Parlamento irlandés, e o seu pai Arnold Ussher era clérigo na Chancelería de Irlanda cando casou con Margaret Stanihurst. O seu irmán máis novo, Ambrose, o único (con el) que alcanzou a idade adulta, chegou a ser un eminente especialista en árabe e en hebreo. Segundo o seu capelán e biógrafo, Nicholas Bernard, Ussher aprendeu a ler grazas a dúas das súas tías, que eran cegas.

Demostrando grande aptitude para as linguas, James entrou na Dublin Free School, e despois, o 9 de xaneiro de 1594, no recentemente inaugurado (1591) Trinity College, Dublin, á idade de 13 anos. Despois de obter o seu diploma de Bachelor of Arts (Bacharel en artes) en 1598, pasou á universidade en 1600.

En maio de 1602, o seu tío Henry Ussher, arcebispo de Armagh e primado anglicano de Irlanda, ordénao diácono protestante da Igrexa de Irlanda na capela do Trinity College (e posibelmente sacerdote o mesmo día).

Carreira eclesiástica
---------------------

Ussher foi Chanceler da St Patrick's Cathedral, Dublin en 1605 e Prebendary (cóengo) de Finglas. Foi profesor Controversias Teolóxicas no Trinity College e Bachelor of Divinity (Bacharel en divindade) en 1607, Doutor en divindade en 1612, Vicechanceler en 1615 e vice-provost en 1616. En 1613 casa con Phoebe, filla dun antigo vice-provost, Luke Challoner, e publica a súa primeira obra. En 1615 estivo estreitamente comprometido coa redacción da primeira confesión de fe da Igrexa de Irlanda.

En 1619, Ussher fai unha viaxe de dous anos a Inglaterra. A súa única filla, Elizabeth, naceu en Londres nese mesmo ano. James Ussher chegou a ser un gran personaxe despois do seu encontro con Xacobe I de Inglaterra. Foi nomeado bispo de Meath en 1621, e chegou a ser un personaxe de envergadura nacional en Irlanda. Accedeu ao Privy Council en 1623, continuando os seus traballos eruditos. De 1623 a 1626, Ussher estivo de novo en Inglaterra e foi dispensado das súas obrigas episcopais co fin de estudar a historia eclesiástica. En 1625, sucedeu, finalmente, ao seu tío nas funcións de arcebispo de Armagh e de primado de Irlanda.

Ussher era un calvinista convencido, e en tanto que primado accedeu á cabeza da Igrexa de Irlanda, protestante. Como moitos dos seus contemporáneos, alardeaba dun anti-catolicismo feroz, o que guía os seus primeiros traballos. O ton dos seus escritos reflicte a dureza dos debates teolóxicos no inicio da época moderna. Por exemplo, o seu *Judgement of the Arch-Bishops and Bishops of Ireland* (1626) comenza así:

> 
> 
> "*A relixión dos papistas é supersticiosa e idólatra; a súa fe e a súa doutrina erróneas e heréticas; a súa Igrexa apóstata; acordar a tolerancia ou consentir que eles poidan exercer libremente a súa relixión é por tanto un grave pecado.*"
> 
> 

Ussher emprendeu intensas disputas cos teólogos católicos romanos. Na época dos seus estudos, desafiara a un parente xesuíta, Henry Fitzsimon, a debater publicamente a identificación do papa co Anticristo. De maneira máis xeral, Ussher escribiu secasí moito sobre teoloxía ou historia eclesiástica, e estes temas substituíron pouco a pouco as diatribas anticatólicas. As súas investigacións sobre a antiga Igrexa irlandesa-céltica foron a única autoridade na materia até o século XX. *De Graeca Septuaginta Interpretum Verisone* (1655) constituíu o primeiro estudo serio da Septante (ou Septuaginta, en versión latina).

Cronoloxía de Ussher
--------------------

*Artigo principal**:* Calendario de Ussher.
En 1650 Ussher, baseándose na Biblia, escribiu o libro *Annales veteris testamenti, a prima mundi origine deducti* (Anais do Antigo testamento, que deducen as orixes primeiras do mundo), no que fixo unha excéntrica estimación do número de xeracións, tendo en conta a duración media a duración media da vida humana e as principais figuras bíblicas entre Adán e Eva e o nacemento de Xesús.

Deduciu datas exactas, por exemplo:

* creación da Terra: á noitiña do sábado 22 de outubro do 4004 a. C.
* expulsión de Adán e Eva do Paraíso: o luns 10 de novembro do 4004 a. C.
* final do Diluvio Universal (a arca de Noé pousa sobre un monte): o mércores 5 de maio do 2348 a. C.

O efecto de verosimilitude xerado pola súa peregrina precisión deulle unha gran credibilidade entre os seus contemporáneos.

Obras
-----

* 1650: *Annales veteris testamenti, a prima mundi origine deducti* (Anais do Antigo testamento, que deducen as orixes primeiras do mundo).
* 1654: *Annalium pars postierior* (parte seguinte dos anais), continuación do anterior.
* 1655: *De graeca septuaginta interpretum versione*.

Galería
-------

* Primeira páxina de Os anais do Antigo Testamento, que deducen as orixes primeiras do mundo, de 1650.Primeira páxina de *Os anais do Antigo Testamento, que deducen as orixes primeiras do mundo*, de 1650.
* O texto traducido ao inglés polo propio Ussher: Os anais do Antigo Testamento desde o principio do mundo.O texto traducido ao inglés polo propio Ussher: *Os anais do Antigo Testamento desde o principio do mundo*.

Notas
-----

1. ↑  "livros em inglês" (en português (o libro está en inglés).). Arquivado dende o orixinal o 06 de xuño de 2014. Consultado o 5 de maio de 2010.
2. ↑  *Annales veteris testamenti, a prima mundi origine deducti* (Anais do Antigo Testamento, que deducen as orixes primeiras do mundo)
3. ↑  *Dictionary of National Biography*, article Stanyhurst, Richard.
4. ↑  Un cargo eclesiástico.
5. ↑  En Internet poden verse datos erróneos acerca da hora: xeralmente ás 9:00, ás 12:00 ou ás 21:00 do 26 de outubro.

|  |  |
| --- | --- |
| Control de autoridades | 
* Wd: Q333481
* WorldCat
* VIAF: 68969862
* BMT: 148352
* BNE: XX4948124
* BNF: 12166663v
* BVMC: 62957
* CERL: cnp00391085
* DeutscheBio: 117680729
* E-Enlightment: usshejames024357
* EBID: ID
* FAST: 19424
* GND: 117680729
* ICCU: UBOV132511
* ISNI: 0000000122813078
* LCCN: n50077637
* LibriVox: 3071
* NKC: mzk2004250955
* NLA: 35774947
* NLG: 163343
* NNDB: 000094460
* NPG: mp04593
* NTA: 07033546X
* ODNB: 28034
* OL: OL1385701A
* openMLOL: 98646
* SELIBR: 336104
* SNAC: w6k07624
* SUDOC: 030200962
* WikiTree: Ussher-41

 |